“Britaniyadan Ukrainaga iste'fodagi maxsus kuchlar guruhi jo'nab ketdi” — The Mirror

Buyuk Britaniya maxsus kuchlarining iste'fodagi askarlari guruhi Ukrainaga ixtiyoriy ravishda ketdi. Bu haqda “The Mirror” nashri xabar berdi.
Ularning so'zlariga ko'ra, askarlar 40 yoshdan 60 yoshgacha bo'lgan sobiq harbiylar bo'lib, ular orasida yuqori malakali snayper hamda zenit va tankka qarshi raketalardan foydalanish bo'yicha mutaxassislar bor.
“Birlashgan Qirollik maxsus kuchlarining iste'fodagi askarlari mamlakat mudofaasini qo'llab-quvvatlash uchun Ukrainadagi missiyalarda qatnashishga ko'ngilli bo'ldi”, — deya ma'lum qilgan nashr jurnalistlari.
Qayd etilishicha, ko'ngillilar Ukraina maxsus kuchlari guruhlariga qo'shilishni rejalashtirgan.
Avvalroq Vladimir Zelenskiy yangi bo'linma – Ukraina hududiy mudofaa xalqaro legioni tuzilishini e'lon qilgandi. Ma'lum qilinishicha, yangi bo'linma Rossiya tajovuzini qaytarishda ishtirok etishni xohlovchi xorijliklardan iborat bo'ladi.
“Rossiya bosqinchilariga qarshilik ko'rsatish va jahon xavfsizligini himoya qilish uchun qo'shilishni istagan barcha xorijliklarga Ukraina rahbariyati davlatimizga kelishni va hududiy mudofaa kuchlari safiga qo'shilishni taklif qilmoqda. xorijliklardan alohida bo'linma tuzilmoqda — Ukraina hududiy mudofaa xalqaro legioni. Bu sizning mamlakatimizni qo'llab-quvvatlaganingizning asosiy dalili bo'ladi”, — deya ta'kidlagan Zelenskiy Ukrainaga Rossiya agressiyasiga qarshi kurashda yordam bermoqchi bo'lgan xorijiy davlatlar fuqarolariga murojaatida.